Արցախի պաշտպանութեան նախարարութիւնը եւս այս առնչութեամբ յայտարարութիւն հրապարակած է՝ նշելով. «Նկատի ունենալով, որ սահմանագիծէն ոչ այնքան հեռու գտնուող վայրի մը մէջ տեղի ունեցող որեւէ իրադարձութիւն կրնայ թէկուզ փոքր տոկոսով սպառնալ ժողովուրդի անվտանգութեան եւ անդրադարձ ունենալ սահմանային իրադրութեան վրայ, Արցախի Հանրապետութեան պաշտպանութեան նախարարութիւնը խորին մտահոգութիւն կը յայտնէ այս եւ ասոր յաջորդած դէպքերուն զարգացման գծով»: Նախարարութիւնը աւելցուցած է, որ, թէեւ իւրաքանչիւր քաղաքացի սահմանադրական իրաւունքը ունի դատապարտելու բռնութեան որեւէ դրսեւորում՝ նախարարութիւնը կը յորդորէ զերծ մնալ արդէն իսկ արտաքին սպառնալիքներու տակ գտնուող մեր երկրի ներքաղաքական իրավիճակը արհեստականօրէն սրելու վտանգաւոր քայլերէն եւ հարցին հանգուցալուծումը դիտել բացառապէս իրաւական հարթութեան վրայ: